CELEX: 32021R2179
Language: et
Date: 2021-12-09 00:00:00
Title: Komisjoni rakendusmäärus (EL) 2021/2179, 9. detsember 2021, autovedude sektoris tegutsevate sõidukijuhtide lähetamisega seotud siseturu infosüsteemiga ühendatud avaliku liidese funktsioonide kohta

10.12.2021   
               
               
                  ET
               
               
                  Euroopa Liidu Teataja
               
               
                  L 443/68
               
            
         KOMISJONI RAKENDUSMÄÄRUS (EL) 2021/2179,
         9. detsember 2021,
         autovedude sektoris tegutsevate sõidukijuhtide lähetamisega seotud siseturu infosüsteemiga ühendatud avaliku liidese funktsioonide kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. juuli 2020. aasta direktiivi (EL) 2020/1057, millega kehtestatakse seoses direktiividega 96/71/EÜ ja 2014/67/EL sõidukijuhtide lähetamist autovedude sektoris reguleerivad eriõigusnormid ning muudetakse direktiivi 2006/22/EÜ seoses täitmise tagamise nõuetega ja määrust (EL) nr 1024/2012, (1) eriti selle artikli 1 lõiget 14,
         ning arvestades järgmist:
         
                     (1)
                  
                  
                     Vastavalt direktiivi (EL) 2020/1057 artikli 1 lõikele 11 võivad autoveoettevõtjad olla kohustatud saatma selle riigi pädevatele asutustele, kuhu sõidukijuht on või on olnud lähetatud, lähetusdeklaratsiooni või muud dokumendid, kasutades selleks Euroopa Parlamendi ja nõukogu määruse (EL) nr 1024/2012 (2) artikliga 2 loodud siseturu infosüsteemiga (edaspidi „IMI“) ühendatud avaliku liidese mitmekeelset standardvormi.
                  
               
                     (2)
                  
                  
                     IMI-ga ühendatud avalikule liidesele juurdepääsu saamiseks tuleks luua turvaline konto, mis võimaldab volitatud kasutajatel hallata lähetusdeklaratsioone ja liikmesriigi pädevate asutuste tehtud dokumenditaotlusi. Volitatud kasutajad peaksid saama sisestada ettevõtja, veokorraldaja ja lähetatud sõidukijuhtide andmeid. Volitatud kasutaja on isik, kes tegutseb ettevõtja nimel, et hallata lähetusdeklaratsioone ja vastata vastuvõtva liikmesriigi esitatud dokumenditaotlustele.
                  
               
                     (3)
                  
                  
                     Lähetusdeklaratsioonid tuleks esitada avalikus liideses kuni kuueks kuuks.
                  
               
                     (4)
                  
                  
                     Selleks et täita direktiivi (EL) 2020/1057 artikli 1 lõiget 12 ja tagada lähetusdeklaratsioonide ajakohasus, peaks olema võimalik deklaratsioonis esitatud teavet muuta.
                  
               
                     (5)
                  
                  
                     Ettevõtjate liigse halduskoormuse vältimiseks peaks olema samuti lihtne deklaratsiooni uuendada.
                  
               
                     (6)
                  
                  
                     Selleks et ettevõtjatel oleks võimalik täita direktiivi (EL) 2020/1057 artikli 1 lõike 11 punkti b alapunktis i sätestatud kohustust, peaks IMI-ga ühendatud avaliku liidese kaudu olema deklaratsioon kättesaadav nii paberil kui ka elektrooniliselt.
                  
               
                     (7)
                  
                  
                     Kui ettevõtja ei esita artikli 1 lõike 11 punktiga c nõutud dokumente, peaks tal olema võimalik IMI-ga ühendatud avalikus liideses näha, kui asukohaliikmesriik on need dokumendid pärast vastuvõtva liikmesriigi poolt IMIs tehtud abitaotlust esitanud.
                  
               
                     (8)
                  
                  
                     Samuti peaks IMI-ga ühendatud avalik liides võimaldama ühel või mitmel riigi ametiasutusel saada IMI kaudu lähetusdeklaratsioone ja dokumente, mille ettevõtjad on nende asutuste taotlusel saatnud.
                  
               
                     (9)
                  
                  
                     Tagamaks, et sõidukijuhtide lähetamise erieeskirjade täitmise tagamine on tõhus, ja et vältida ülemäärast halduskoormust, on riigi pädevatel asutustel vastuvõtvas liikmesriigis oluline koordineerida oma tegevust, et ettevõtjad ei saaks IMI-ga ühendatud avaliku liidese kaudu sellelt liikmesriigilt mittevajalikke taotlusi sama lähetusperioodi kohta.
                  
               
                     (10)
                  
                  
                     Selleks et riigi ametiasutused saaksid kontrollida lähetamiseeskirjade täitmist, on riigi pädevatel asutustel vaja juurdepääsu sõidukijuhi sõidumeeriku salvestuslehtedele, millel on märgitud sõidukijuhi läbitud liikmesriikide koodid.
                  
               
                     (11)
                  
                  
                     Arvestades, et ettevõtjad peavad säilitama sõidumeeriku salvestuslehed, väljatrükid ja allalaaditud andmed loetaval kujul vähemalt aasta pärast nende kasutamist, peaks IMI-ga ühendatud avalik liides võimaldama ettevõtjal vastata lähetuse sihtliikmesriigi pädevate asutuste dokumenditaotlustele, mis vastavalt Euroopa Parlamendi ja nõukogu määruse (EÜ) nr 561/2006 (3) artikli 10 lõikele 5 hõlmavad taotluse esitamisele eelnevat kuni 12 kuud.
                  
               
                     (12)
                  
                  
                     Selleks et ettevõtjatel oleks võimalik koguda kõik vajalikud dokumendid kaheksa nädala jooksul, peaksid nad saama esitada nõutud dokumendid ühes või mitmes etapis.
                  
               
                     (13)
                  
                  
                     Ettevõtjat tuleks IMI-ga ühendatud avaliku liidese kaudu teavitada juhtudel, kui vastuvõttev liikmesriik palub asukohaliikmesriigi abi.
                  
               
                     (14)
                  
                  
                     Et dokumenditaotlused ei jääks määramata ajaks avatuks, peaks vastuvõtva liikmesriigi pädev asutus need pärast ettevõtja lähetamiseeskirjadele vastavuse hindamise lõpetamist sulgema ja teavitama ettevõtjat taotluse tulemusest. Kui vastuvõtva liikmesriigi pädev asutus ei ole dokumenditaotlust sulgenud, tuleks see 24 kuu pärast automaatselt sulgeda.
                  
               
                     (15)
                  
                  
                     IMI-ga ühendatud avaliku liidese kaudu jagatavate isikuandmete tundlikkust arvestades peab saama kõik liideses ja ettevõtjate kontodel salvestatud andmed kustutada pärast seda, kui neid ei ole enam vaja autovedude sektoris sõidukijuhtide lähetamist käsitlevate eeskirjade täitmise kontrollimiseks. Automaatse kustutamise nõue peaks kehtima ka dokumentidele, mille ettevõtja on esitanud IMI-ga ühendatud avaliku liidese kaudu pädevate asutuste dokumenditaotluste alusel.
                  
               
                     (16)
                  
                  
                     Kui käesoleva määruse kohaldamisel on vaja töödelda isikuandmeid, tuleks seda teha kooskõlas isikuandmete kaitset reguleeriva liidu õigusega. Käesoleva määruse alusel toimuva isikuandmete töötlemise suhtes kohaldatakse Euroopa Parlamendi ja nõukogu määrust (EL) 2018/1725 (4).
                  
               
                     (17)
                  
                  
                     Kooskõlas määruse (EL) 2018/1725 artikli 42 lõikega 1 konsulteeriti Euroopa Andmekaitseinspektoriga, kes esitas arvamuse 7. juulil 2021.
                  
               
                     (18)
                  
                  
                     Käesoleva määrusega ettenähtud meetmed on kooskõlas direktiivi (EL) 2020/1057 artikli 4 lõikes 1 osutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese
            Käesolevas määruses sätestatakse siseturu infosüsteemiga (edaspidi „IMI“) ühendatud avaliku liidese funktsioonid direktiivi (EL) 2020/1057 artikli 1 lõike 11 kohaldamiseks.
         
         
            Artikkel 2
            Üldfunktsioonid
            
               1.   IMI-ga ühendatud mitmekeelses avalikus liideses on ettevõtjatele tagatud eelkõige järgmised tehnilised funktsioonid:
               
                           (1)
                        
                        
                           konto loomine ettevõtja jaoks reserveeritud alale turvalise juurdepääsu saamiseks;
                        
                     
                           (2)
                        
                        
                           kasutaja tegevusega seotud andmete nõuetekohase kogumise tagamine;
                        
                     
                           (3)
                        
                        
                           ettevõtja, volitatud kasutajate, veokorraldaja ja lähetatud sõidukijuhtide andmete registreerimine kontol;
                        
                     
                           (4)
                        
                        
                           lähetusdeklaratsioonide haldamine:
                           
                                       a)
                                    
                                    
                                       direktiivi (EL) 2020/1057 artikli 1 lõike 11 punktis a osutatud teabe registreerimine;
                                    
                                 
                                       b)
                                    
                                    
                                       sellise lähetusdeklaratsiooni esitamine, mis sisaldab punktis a osutatud teavet vähemalt ühe ja kuni kuue kuu kohta;
                                    
                                 
                                       c)
                                    
                                    
                                       lähetusdeklaratsioonis sisalduva teabe muutmine selle ajakohastamiseks;
                                    
                                 
                                       d)
                                    
                                    
                                       lähetusdeklaratsiooni koopia allalaadimine elektrooniliselt ja trükivormingus;
                                    
                                 
                                       e)
                                    
                                    
                                       lähetusdeklaratsiooni uuendamine;
                                    
                                 
                                       f)
                                    
                                    
                                       lähetusdeklaratsiooni tagasivõtmine;
                                    
                                 
                     
                           (5)
                        
                        
                           dokumenditaotluste vastuvõtmine ja neile vastamine vastavalt direktiivi (EL) 2020/1057 artikli 1 lõike 11 punktile c;
                        
                     
                           (6)
                        
                        
                           juurdepääs asukohaliikmesriigi pädevate asutuste esitatud dokumentidele ja nendega tutvumine;
                        
                     
                           (7)
                        
                        
                           suhtlus lähetuse sihtliikmesriigi pädevate asutustega;
                        
                     
                           (8)
                        
                        
                           teavitus selle kohta, et vastuvõtva liikmesriigi pädevad asutused on taotluse sulgenud.
                        
                     
            
               2.   IMI-ga ühendatud mitmekeelses avalikus liideses on ka tagatud tehnilised funktsioonid, mis võimaldavad ühel või mitmel vastuvõtva liikmesriigi ametiasutusel, mis on pädevad asutused määruse (EL) nr 1024/2012 artikli 5 punkti f tähenduses,
               
                           a)
                        
                        
                           võtta vastu lähetusdeklaratsioone,
                        
                     
                           b)
                        
                        
                           taotleda dokumente direktiivi (EL) 2020/1057 artikli 1 lõike 11 punktis c sätestatud korras,
                        
                     
                           c)
                        
                        
                           sisestada ettevõtja lähetamiseeskirjadele vastavuse hindamise lõpptulemus ja sulgeda taotlus IMI kaudu.
                        
                     
         
         
            Artikkel 3
            Dokumenditaotlustega seotud funktsioonid
            
               1.   Avalik liides võimaldab lähetuse sihtliikmesriigi pädeval asutusel taotleda ettevõtjalt, et ta saadaks direktiivi (EL) 2020/1057 artikli 1 lõike 11 punkti c esimese lõigu kohased dokumendid, mis hõlmavad taotluse esitamisele eelnevat kuni 12 kuud. IMI-ga ühendatud avalik liides võimaldab ettevõtjal esitada nõutud dokumendid ühes või mitmes etapis.
            
            
               2.   Kui ettevõtjal palutakse esitada üks või mitu lisadokumenti, mida lõikes 1 osutatud taotluses ei nõutud, arvutab avalik liides dokumentide esitamiseks ettenähtud kaheksanädalase ajavahemiku alates lisadokumendi (-dokumentide) taotluse kuupäevast.
            
            
               3.   Avalik liides võimaldab ettevõtjat teavitada juhtudel, mil vastuvõttev liikmesriik palub asukohaliikmesriigi abi.
            
            
               4.   Ettevõtja kontol on näha kõik dokumendid, mille asukohaliikmesriigi pädev asutus on üles laadinud pärast vastuvõtva liikmesriigi pädeva asutuse abitaotlust vastavalt direktiivi (EL) 2020/1057 artikli 1 lõike 11 punkti c teisele lõigule.
            
            
               5.   Avalik liides võimaldab ettevõtjat teavitada dokumenditaotluse sulgemisest ja lõpptulemusest pärast nõutud dokumentide kontrollimist riigi ametiasutuse poolt.
               Dokumenditaotlused, mida vastuvõtva liikmesriigi pädev asutus, kes need esitas, ei ole sulgenud, suletakse automaatselt 24 kuud pärast taotluse esitamise kuupäeva.
            
         
         
            Artikkel 4
            Andmete säilitamisega seotud funktsioonid
            
               1.   IMI-ga ühendatud avalik liides võimaldab kustutada kõik liideses ja ettevõtjate kontodel salvestatud andmed pärast seda, kui neid ei ole enam vaja otstarbeks, milleks neid koguti või töödeldi. Avalik liides võimaldab saata ettevõtjale meeldetuletuse sõidukijuhi isikuandmed vajaduse korral läbi vaadata ja kustutada.
            
            
               2.   Avalik liides võimaldab automaatselt kustutada lähetusdeklaratsioonid, mis on liidese kaudu esitatud pärast direktiivi (EL) 2020/1057 artikli 1 lõikes 13 osutatud 24-kuulist ajavahemikku.
            
            
               3.   Kui ettevõtja on dokumendid esitanud dokumenditaotluse osana, jäävad nõutud dokumendid kättesaadavaks vaid seni, kuni neid on vaja otstarbeks, milleks neid koguti, ja mitte kauemaks kui 12 kuud pärast taotluse sulgemist.
            
         
         
            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. detsember 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 249, 31.7.2020, lk 49.
         
            (2)  Euroopa Parlamendi ja nõukogu 25. oktoobri 2012. aasta määrus (EL) nr 1024/2012, mis käsitleb siseturu infosüsteemi kaudu tehtavat halduskoostööd ning millega tunnistatakse kehtetuks komisjoni otsus 2008/49/EÜ (IMI määrus) (ELT L 316, 14.11.2012, lk 1).
         
            (3)  Euroopa Parlamendi ja nõukogu 15. märtsi 2006. aasta määrus (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85 (ELT L 102, 11.4.2006, lk 1).
         
            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).